钦定古今图书集成/明伦汇编/宫闱典/第090卷 > 淮阳公主 下嫁王承庆 > 齐国公主 下嫁张垍 又嫁裴颍 又嫁杨
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 齐国公主 下嫁张垍 又嫁裴颍 又嫁杨

敷

按《唐书公主列传》：齐国公主，始封兴信，徙封宁亲，下
嫁张垍，又嫁裴颍，末嫁杨敷，薨贞元时。按《张说传说子均、垍、埱。垍尚宁亲公主，时说居中秉政，均为舍
人，诸父光为银青光禄大夫，荣盛冠一时。元宗眷垍
厚，即禁中置内宅，侍为文章，珍赐不可数。均供奉翰
林，而垍以所赐夸均，均曰：“此妇翁遗婿，非天子赐学
士也。”垍尝为帝赞礼，举止都雅，帝悦之。因幸内宅，顾
垍曰：“希烈辞宰相，孰可代者？”垍错愕未得对，帝曰：“无
易吾婿。”垍顿首谢。会贵妃闻，以语国忠，国忠恶之。及
希烈罢，荐韦见素代之，垍始怨上。天宝十三载，禄山
入朝，以破奚、契丹功求平章事。国忠曰：“禄山有军功，
然不识字，与之，恐四夷轻汉。”乃止。及还范阳，诏高力
士饯浐坡。力士归曰：“禄山内郁郁，若知欲相而不行
者。”帝以语国忠，国忠曰：“所告者必张垍。”帝怒，尽逐其
兄弟，以均守建安，而垍为卢溪郡司马。埱自给事中
为宜春郡司马。岁中还，垍为太常卿。常西狩至咸阳，
唯韦见素、杨国忠、魏方进从。帝谓力士曰：“若计朝臣，
当孰至者？”力士曰：“张垍兄弟，世以恩戚贵，其当即来。
房琯有宰相望，而陛下久不用，又为禄山所器，此不
来矣。”帝曰：“未可知也。”后琯至，召见流涕。帝抚劳，且问
均：“垍安在？”琯曰：“臣之西，亦尝过其家，将与偕来。”均曰：
“马不善驰，后当继行，然臣观之，恐不能从陛下矣。”帝
嗟怅，顾力士曰：“吾岂欲诬人哉！均等自谓才器亡双，
恨不大用。吾向欲始终全之，今非若所料也。”垍遂与
希烈皆相。禄山乱，垍死城中。